ક્યારેક અંગકસરતના ખેલ કરનારા બજાણિયા પણ આવે. પુરુષ ઢોલ વગાડે ને સ્ત્રી બે વાંસ વચ્ચે બાંધેલ ઊંચા દોરડા પર સમતુલા જાળવતી ચાલે. નાનકડા ધાવતા બાળકને વાંસની ટોચ પર બાંધે અને એ વાંસને પોતાની છાતી કે ખભા પર ટેકવી સમતુલા જાળવી બતાવે. સ્ત્રી કે બાળક પ્રત્યે કરુણાથી ઊભરાઈ જઈ પ્રેક્ષકો સિક્કા નાખવા લાગે. કોઈક વળી આગાહી કરનારો, ભવિષ્યકથન કરનારો કે પ્રેક્ષકોમાંથી કોઈના વ્યવસાયને ઓળખી બતાવનારો ચમત્કારિક બળદ લઈને શેરીએ શેરીએ ફરતો દેખાય ! બેચાર મહિને કોઈ રામલીલા કે નાટકમંડળી પણ આવી ચડે. થોડાક પડદા કે પેટ્રોમેક્સથી કામ ચલાવી લે. કહેવાય રામલીલા પણ તેમાં ટુચકા, ગીતો, નૃત્યો, કૉમિક સંવાદો, મિમિક્રી બધુંય આવે. કૅવેન્ડર્સ સિગરેટ કે સાબુની જાહેરખબર કરનારા પણ ઊંચા ઊંચા વાંસની ઘોડી પર ચાલતા આવે અને મેગાફૉનની મદદથી જાહેરખબર કરે. બંને બાજુ સિનેમાનાં પોસ્ટર્સ ટીંગાડેલી હાથગાડી કે ઘોડાગાડી પણ નીકળે. તેની આગળ બૅગપાઈપ અને બૅન્ડવાજાં વગાડનારા ચાલતા હોય, ગાડીમાં ગ્રામોફોન પરથી ફિલ્મનાં ગીતો વાગતાં હોય અને હૅન્ડબિલ્સ પણ વહેંચાતાં હોય. આવા રંગરંગનાં ચોપાનિયાં લેવા અમે ઘોડાગાડીની પાછળ પાછળ બે-ત્રણ શેરીઓ સુધી દોડી જતા !